आदिवासी साहित्य संमेलन
ही संमेलने वेगवेगळ्या संस्था वेगवेगळ्या नावांनी भरवतात.  अखिल भारतीय आदिवासी साहित्य संमेलन, आदिवासी उलगुलानवेध साहित्य संमेलन, दलित आदिवासी साहित्य संमेलन, दलित-आदिवासी ग्रामीण साहित्य संमेलन, जागतिक आदिवासी साहित्य संमेलन, जागतिक आदिवासी युवक युवती साहित्य संमेलन ही त्यांतली काही नावे. 

१९८९साली भरलेल्या आदिवासी साहित्य संमेलनाचे अध्यक्ष लक्ष्मण माने होते.

नाशिक
 फेब्रुवारी २००९मध्ये ८वे अखिल भारतीय आदिवासी साहित्य संमेलन नाशिक येथील कालिदास कलामंदिरात झाले. संमेलनाध्यक्ष रांची विद्यापीठाचे कुलगुरू डॉ. रामदयाल मुंडा होते.
 आदिवासी विकास विभाग नाशिक यांच्या वतीने नाशिकमध्ये दोन दिवस विभागीय आदिवासी साहित्य संमेलनाचे आयोजन करण्यात आले होते. ५ व ६ जानेवारी २०१२ या काळात महाकवी कालिदास कलामंदिर येथे हे संमेलन झाले. संमेलनाच्या अध्यक्षस्थानी आदिवासी साहित्यिक प्रा. डॉ. पुष्पा गावित होत्या.

चंद्रपूर 
आदिवासी साहित्य परिषदेच्या वतीने ३० एप्रिल ते दोन मे २०११ या काळात, चंद्रपूर शहरात तीन दिवसीय आदिवासी साहित्य संमेलन  झाले. अध्यक्षस्थानी ज्येष्ठ विचारवंत बाळकृष्ण रेणके होते.

नागपुर
९वे अखिल भारतीय आदिवासी साहित्य संमेलन ७-८ मे २०११ या काळात नागपुरातील डॉ. वसंतराव देशपांडे सभागृहात आयोजित झाले. आदिवासी साहित्य-संस्कृती संवर्धन समिती व अखिल भारतीय आदिवासी विकास परिषदेच्या संयुक्त विद्यमाने या संमेलनाचे आयोजन केले होते.  संमेलनाच्या अध्यक्षस्थानी ज्येष्ठ कवयित्री उषाकिरण आत्राम या होत्या.

अमरावती
 अखिल भारतीय आदिवासी विकास परिषदेच्या वतीने अमरावती येथे २१ डिसेंबर २०१८ या दिवशी 'राष्ट्रीय अदिवासी युवक-युवती सामाजिक, सांस्कृतिक व शैक्षणिक संमेलन झाले. अध्यक्षस्थानी माजी खासदार सोमजी डामोर होते.

हे सुद्धा पहा 
 आदिवासी उलगुलानवेध साहित्य संमेलन
 साहित्य संमेलने

साहित्य
मराठी साहित्य संमेलने
साहित्य संमेलने
भारतीय साहित्य संमेलने